Diari Oficial de la Generalitat Valenciana


Sumari del DOGV 3015, del 17-06-1997 (1997/8389)

ORDRE de 12 de juny de 1997, de la Conselleria d'Ocupació, Indústria i Comerç, per la qual es regulen diverses mesures per al sosteniment de jardins d'infants laborals.
------------------------------------------------------------------------------------------------------------------------------------------------------------------------

### Dades del document

Número de DOGV
:   3015

Data del DOGV
:   17-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8389


Data del document
:   12-06-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 12 de juny de 1997, de la Conselleria d'Ocupació, Indústria i Comerç, per la qual es regulen diverses mesures per al sosteniment de jardins d'infants laborals.  
Són jardins d'infants laborals aquells que, sense fi de lucre, tenen com a finalitat essencial la custòdia i la cura dels fills de la dona treballadora per compte d'altri, menors de sis anys, durant la jornada de treball d'aquesta i, potestativament, l'educació preescolar dels infants. Els jardins d'infants laborals podran, així mateix, acollir els fills menors de sis anys d'edat de treballadores per compte d'altri que mancaren de persones de la seua família que els atenguen (article 1, Ordre Ministerial de 12 de febrer de 1974, BOE de 15, R. 354, I. L. 424).  
Tot i ser diverses les fórmules jurídiques d'aquestes entitats, són característiques comunes a totes l'absència de fi de lucre i la dedicació a la prestació d'un servei estretament relacionat amb l'interès públic, és a dir, facilitar la incorporació al treball dels treballadors i les treballadores que, per a complir amb els deures d'ajuda i custòdia dels seus fills de menor edat, necessiten compaginar la dedicació a aquestes càrregues amb les derivades de la seua relació laboral.  
En virtut d'això i fent ús de les atribucions que m'atorguen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública de la Generalitat Valenciana,  
ORDENE  
Article 1. Destinataris  
La Conselleria d'Ocupació, Indústria i Comerç concedirà ajudes als jardins d'infants laborals de la Comunitat Valenciana que estiguen qualificats i inscrits en el registre administratiu creat a aquest efecte.  
Article 2. Dotació pressupostària  
l'import global màxim per a la totalitat de les ajudes previstes en aquesta ordre és de 565.910.538 pessetes, a càrrec de la línia 4.17, del programa 322.30 (Foment del Cooperativisme i de l'Economia Social) dels pressupostos de 1997.  
Article 3. Concepte de la subvenció  
Les ajudes assignades als jardins d'infants laborals es concediran en forma de subvencions per contribuir-ne al sosteniment. A aquest efecte, es consideraran les despeses produïdes pels següents conceptes: costos salarials del personal docent i auxiliar, alimentació i generals de manteniment.  
Article 4. Requisits  
Seran requisits necessaris per a la concessió d'aquestes ajudes:  
a) Haver justificat les despeses que serviren de base per a la concessió de l'ajuda que es va rebre en l'exercici anterior.  
b) Haver acreditat que els jardins d'infants laborals estan al corrent de les obligacions tributàries i davant la Seguretat Social, d'acord amb el que disposa l'Ordre de la Conselleria d'Economia i Hisenda de 30 de maig de 1996, en relació amb els articles 7, 8 i 9 del Reial Decret 390/1996, pel que fa a aquestes obligacions i a la forma en què ha de realitzar-se'n l'acreditació.  
c) Que els jardins d'infants laborals acullen els fills de mares treballadores o d'homes treballadors que manquen de persones de la seua família que se'n facen càrrec. S'assimilaran a aquesta condició les/els desocupades/ts inscrites/ts a les oficines d'ocupació. L'edat dels fills que es troben en aquestes condicions ha de ser igual o inferior a sis anys.  
d) Que hi haja un compromís escrit d'ajustar-se al calendari laboral que cada any es publique.  
e) Que hi haja alumnes que presenten uns ingressos familiars per capita iguals o inferiors al 50% del salari mínim interprofessional.   
Article 5. Criteris que determinen l'import de la subvenció  
1. Es prendrà en consideració el nombre d'alumnes els ingressos familiars per capita dels quals siguen iguals o inferiors al 50% del salari mínim interprofessional (SMI) establit per a 1997; aquestes seran les places subvencionades de cada jardí d'infants.  
2. La meitat dels fons disponibles es distribuirà entre el total de places subvencionades d'acord amb el que s'indica en el punt 1.   
3. L'altre 50% dels fons disponibles es repartirà aplicant-hi el següent barem:  
a) Si el jardí d'infants es troba situat en un barri declarat d'acció preferent: 2 punts.  
b) Si el jardí d'infants presta servei de menjador als seus alumnes: 3 punts.  
c) Si la ratio personal/alumnes és igual o superior a la mitjana que en conjunt ofereix el total de jardins d'infants: 1 punt.  
d) Període de funcionament:  
Es baremarà cada jardí d'infants laboral segons els mesos de funcionament d'aquest, d'acord amb la següent escala:  
- 10 mesos: 1 punt  
- 11 mesos: 2 punts  
- 12 mesos: 3 punts.  
e) Horari:  
La valoració per a cada jardí d'infants s'establirà d'acord amb les hores de funcionament diàries i d'acord amb la següent escala:  
- menys de 8 hores: 1 punt  
- entre 8 i 10 hores: 2 punts  
- més de 10 hores: 3 punts.  
Article 6. Formalització i termini de presentació  
Les sol·licituds es presentaran davant la Direcció General d'Ocupació i Economia Social, en doble exemplar, de conformitat amb el model establit a aquest efecte, sense perjudici d'allò que assenyala l'article 38.4 de la Llei 30/1992, de 26 de novembre, reguladora del Règim Jurídic de les Administracions Públiques i del Procediment Administratiu Comú.  
El termini de presentació de sol·licituds serà de 15 dies hàbils, comptats a partir de la data de la publicació en el DOGV d'aquesta ordre.   
Article 7. Documentació  
En el moment de la formalització de la sol·licitud haurà d'aportar-se la següent documentació:  
1. Justificants de les despeses que ha hagut durant els mesos de gener a març pels següents conceptes: salaris, alimentació, si s'escau, i generals de manteniment. Així mateix, s'hi inclouran les cotitzacions a la Seguretat Social ja satisfetes.  
2. Relació nominal del personal del jardí d'infants.  
3. Relació nominal d'alumnes, amb indicació expressa de l'edat i de les circumstàncies familiars, certificat pel responsable del centre escolar.  
4. Previsió econòmica per a l'exercici actual.  
5. Ajudes que s'han percebut en l'exercici anterior, quantia i procedència.  
Aquesta documentació es formalitzarà d'acord amb els models que facilitarà la Direcció General d'Ocupació i Economia Social.  
Article 8. Resolució de l'expedient  
El director general d'Ocupació i Economia Social, per delegació del conseller d'Ocupació, Indústria i Comerç, adoptarà una resolució motivada en el termini màxim de 60 dies hàbils des de la data de presentació de la sol·licitud. Transcorregut aquest termini sense que haja recaigut resolució expressa sobre la sol·licitud, aquesta s'entendrà desestimada. Perquè siga efectiu l'acte presumpte s'haurà de procedir d'acord amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 9. Pagament i justificació  
1. El pagament de les ajudes es podrà lliurar d'una sola vegada de manera immediata al moment de la resolució de concessió, després de la formalització prèvia d'aval bancari per l'import de la subvenció.  
2. La justificació de la despesa s'efectuarà per trimestres vençuts.  
L'esmentada justificació s'efectuarà mitjançant la presentació de:  
- Rebuts de nòmina de tot el personal que compon la plantilla, degudament signats pels titulars.  
- Documents de cotització a la Seguretat Social.  
- Factures de les despeses d'alimentació, si s'escau, manteniment i qualssevol altres que es produïsquen com a conseqüència del normal funcionament del jardí d'infants.   
3. Els jardins d'infants la titularitat dels quals la tinga una corporació local queden exonerats de formalitzar la garantia a què fa referència el punt primer.  
Així mateix, l'acreditació documental indicada en el punt segon serà substituïda per la certificació de l'interventor de l'ajuntament amb el vistiplau de l'alcalde.  
Article 10. Revisió d'expedients  
Originarà la resolució parcial o total de les subvencions, i es procedirà, si s'escau, al reintegrament de les quantitats percebudes i a l'exigència de l'interès de demora des del moment del pagament en els següents supòsits:   
a) L'incompliment per part del beneficiaris dels terminis, els modes i les condicions establits en els articles precedents, com també de les obligacions que hi assumisquen una vegada acceptats.  
b) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
L'esmentada resolució parcial o total requerirà, perquè s'adopte, l'obertura d'expedient, del qual es donarà audiència als interessats, i serà l'òrgan competent el que dictà la resolució de concessió de l'ajuda.  
En el cas que s'exigisca algun reintegrament, aquest s'haurà de produir en el termini de quinze dies des de la notificació de la resolució.  
Article 11. Control, avaluació i seguiment  
Els jardins d'infants laborals tindran a disposició de la Direcció General d'Ocupació i Economia Social els llibres de comptabilitat i la resta de la documentació que haja arribat a les mans d'aquests, pel que fa als requisits i les circumstàncies sociofamiliars exigides en aquesta ordre i/o al·legats per aquells.  
La Direcció General d'Ocupació i Economia Social portarà a terme les funcions de control i avaluació de les subvencions concedides a l'empara d'aquesta disposició.  
DISPOSICIONS FINALS  
Primera  
Queda derogada l'Ordre de 2 de maig de 1996 de la Conselleria de Treball i Afers Socials per la qual es regulen diverses ajudes per al sosteniment de jardins d'infants laborals.  
Segona  
Aquesta ordre tindrà efecte des del dia 1 de gener de 1997.  
Tercera  
La concessió i la quantia de les ajudes que regula aquesta ordre estaran condicionades, a més d'estar-ho al compliment dels requisits indicats en l'article 4, a l'existència de crèdit pressupostari adequat i suficient a aquesta finalitat, que s'haja habilitat en els pressupostos de la Generalitat Valenciana vigents en l'exercici 1997.  
En cap cas s'imputaran les sol·licituds desestimades per aquesta causa a exercicis econòmics posteriors, llevat d'autorització expressa del Govern de la Generalitat Valenciana.  
València, 12 de juny de 1997  
El conseller d'Ocupació, Indústria i Comerç,  
DIEGO SUCH PÉREZ